《秋晚杂书三十首》
元代·方回

昔闻有烈士，哀歌缺唾壶。
衰暮心不已，徇名殆忘躯。
我老讵复尔，一壑不愿余。
外物百无嗜，惟喜读我书。
空樽已绝沥，寒庖仅微蔬。
儿啼得非馁，尘编聊自娱。
弊庐匪无山，犹兹寄城隅。
车马不至处，愿言迁林居。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。